ועדת הכלכלה, כנסת 18, פרוטוקול מספר 790, 2012-03-14 10:45

כרמל שאמה-הכהן: בוקר טוב, אני פותח את ישיבת ועדת הכלכלה.

כרמל שאמה-הכהן: על סדר-היום: הצעת חוק שירותי תעופה (פיצוי וסיוע בשל ביטול טיסה או שינוי בתנאיה), התשע"ב-2011.

כרמל שאמה-הכהן: יש את הבקשה שלי לדיון מחדש.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: אושרה פה אחד.

לאה ורון: חבר הכנסת כבל מצביע במקום חבר הכנת עמיר פרץ.

לאה ורון: חבר הכנסת אחמד טיבי מצביע במקום חבר הכנסת ישראל חסון.

לאה ורון: הבקשה לדיון מחדש היא בסעיף 3א בנושא סוגי ההטבות.

כרמל שאמה-הכהן: אנחנו מדברים על השבה.

כרמל שאמה-הכהן: ביקשתי לשנות כך שההשבה תהיה השבה מלאה של כל יתרת הכרטיס.

איתי עצמון: כאשר נקנה כרטיס הלוך ושוב?

כרמל שאמה-הכהן: כן.

כרמל שאמה-הכהן: כל יתרת הכרטיס.

רוני אמיר: זה צריך להיות "ובלבד שזה אצל אותה חברה".

רוני אמיר: אם נניח היתה חבילה או שנקנו שתי טיסות מסוכן, אחת בחברה אחת ואחת בחברה אחרת, אז החברה תהיה מחויבת להשיב את מה שנרכש אצלה ולא של מישהו אחר.

כרמל שאמה-הכהן: כן.

כרמל שאמה-הכהן: את השאר הוא יכול לתבוע דרך החברה השנייה.

רוני אמיר: למעשה מה שנשאר מהמסע אצל אותה חברה.

אתי בנדלר: אני רוצה להבין בקשר ליתרת הכרטיס.

אתי בנדלר: אני רציתי לנסוע לאיסלנד והגעתי לפראג.

אתי בנדלר: עכשיו צריכים להחזיר לי את כל יתרת הכרטיס שלא נוצלה?

אתי בנדלר: אבל הם גם צריכים להחזיר אותי לארץ.

איתן כבל: אם זה רק חלק, אז הוא מחזיר אותי?

כרמל שאמה-הכהן: עשית עצירה של כמה ימים או זאת טיסת מעבר.

אתי בנדלר: אני רכשתי כרטיס לאיסלנד וחזרה.

אתי בנדלר: נעצרתי בבלגיה ואז הודיעו שאי-אפשר להטיס אותי לאיסלנד.

איתן כבל: צריך להחזיר לו את הכסף עד ליעד שהוא היה צריך להגיע, אבל הוא גם צריך לחזור הביתה.

רוני אמיר: השבה דינה להשיב את הכסף שקיבלת.

רוני אמיר: לא יכולים להשיב מה שלא קיבלת.

רוני אמיר: אם יש מארגן שארגן וקיבל את כל הכסף יש לו ממה להשיב.

רוני אמיר: אנחנו לא יכולים להשיב מה שלא קיבלנו.

רוני אמיר: לא סביר להטיל עלינו מה שלא קיבלנו.

אתי בנדלר: יש לי התחושה שבשל הבעייתיות שבעניין ובשל העובדה שלא גובשו עד כה כללים כל-כך ברורים, נדרשו לכך בתי המשפט ב אירופה.

אתי בנדלר: כך אני הבנתי בעצם מדבריו של עורך דין שפרכר.

כרמל שאמה-הכהן: בכל מקרה אנחנו רוצים להבהיר שטיסה הלוך חזור ההשבה היא על כל הטיסה.

איתי עצמון: רק לגבי ביטול טיסה?

איתי עצמון: כאן מדובר על טיסה שעוכבה או בוטלה.

כרמל שאמה-הכהן: פה אין לך השבה.

איתי עצמון: יש.

איתי עצמון: בין 5 ל-8 שעות יש השבת תמורה.

רוני אמיר: צריכים להחליט אם לקבל את כספו או לטוס.

איתן כבל: יש כללים.

אחמד טיבי: איפה שיש השבה בחוק, הוא מתכוון לדו כיווני.

רוני אמיר: ואם הוא כבר טס כיוון אחד אז זה לא דו כיווני.

רוני אמיר: זה רק מה שנותר מהמסע.

אחמד טיבי: בדיוק.

אתי בנדלר: סליחה, אני לא מבינה.

כרמל שאמה-הכהן: אני טסתי לחופשה בניו-יורק.

אתי בנדלר: אני מתעקשת לגמור את הדוגמה הראשונה.

אתי בנדלר: אני רוצה את הדוגמה שלי.

אתי בנדלר: לי אין מה לעשות בבלגיה.

אתי בנדלר: אני לא מכירה שם אף אחד, מחכים לי באיסלנד.

כרמל שאמה-הכהן: יש הצבעה במליאה אני עוצר את הישיבה עד לאחר ההצבעה.

כרמל שאמה-הכהן: הדיון מחודש.

לאה ורון: יו"ר הכנסת מתיר לקיים ישיבות ועדות כאשר אין הצבעות.

לאה ורון: בזמן שיש הצבעה אנחנו צריכים להפסיק.

כרמל שאמה-הכהן: הדיון מחודש.

רון חלפון: על חלקים שכבר בוצעו אבל אין לך בהם צורך, מחזירים לך אותם.

רון חלפון: צריכים להחזיר אותך לנקודת היעד.

אתי בנדלר: איפה כתוב שחלקים שביצעת שאין לך כבר צורך בהם מחזירים לך.

רון חלפון: 8(1)(ה).

רון חלפון: פה לא מדברים על חזור אבל אפשר גם - - -

רוני אמיר: כתוב: "part or parts of journey not made".

רון חלפון: Not made זה כבר קיים עכשיו.

רון חלפון: אנחנו מדברים גם על החלק שביצעת ואין לך טעם בו, תל-אביב בלגיה במקרה הזה.

איתן כבל: אם אתה הגעת למקום שרצית להגיע אליו, התעכב וזה בוטל, זה בסדר.

איתן כבל: הבעיה היא מה קורה שבכלל לא הגעת למקום אליו רצית להגיע.

איתן כבל: נעצרת בתחנת ביניים.

איתן כבל: הסיטו את המטוס לנחות במקום אחר.

רון חלפון: להבנתי צריכים להחזיר לך את הכסף על מה שכבר טסת ולהחזיר אותך לנקודת היעד.

איתן כבל: יפה, זה בדיוק מה ששאלה היועצת המשפטית.

כרמל שאמה-הכהן: אם לא הגעת ליעדך

כרמל שאמה-הכהן: אבל אם לא הגעת ליעדך ואתה רק בתחנת מעבר, משיבים לך את הכול ומחזירים אותך.

רון חלפון: במקרה של הלוך ושוב, אם כבר ביצעת את ההלוך ואתה נמצא ביעד ובוטל החזור, מחזירים לך רק את החזור כי כבר היית ביעד שלך.

רוני אמיר: זה כרטיס חלופי.

אתי בנדלר: אתה תדע לעגן את הכללים האלה.

אתי בנדלר: אני מוכרחה לומר שאני לא הצלחתי.

רון חלפון: זה בהסתמך על התקנה.

רון חלפון: קודם כל, גם במקרים של ביטול וסירוב – יכול להיות שהנוסע עדיין טס.

רון חלפון: לדוגמה, במקרה של עיכוב מעל 5 שעות, יכול להיות שהוא יעלה על הטיסה לאחר 6 שעות ואז הוא טס ואז אין צורך לתת לו את החזור כי טס בסופו של דבר.

רון חלפון: הוא יקבל את מה שצריך.

רון חלפון: גם בסירוב וגם בביטול עדיין יש אופציה לתת לו כרטיס חלופי על-פי המועדים שקבענו.

רון חלפון: יכול להיות שאותו נוסע כן טס - - -

כרמל שאמה-הכהן: אם הוא לקח כרטיס חלופי, אין השבה, ברור.

רון חלפון: אין השבה גם של החזור.

כרמל שאמה-הכהן: ברור.

כרמל שאמה-הכהן: אם יש הסדר חלופי אז לא קרה כלום.

רון חלפון: גם בביטול, גם בסירוב וגם בעיכוב, יכול להיות שהוא טס בסופו של דבר ואז כמובן הוא לא מקבל השבה.

רון חלפון: אם אנחנו מדברים על המקרה של עצירה בחניית ביניים וכאן זה נעצר, הוא צריך לקבל השבה של כל מחיר הכרטיס, גם החלק שהתקיים וגם החלק שלו וגם להשיב אותו הביתה.

כרמל שאמה-הכהן: אבל אם הוא עצר לארבעה ימים בפריז בדרך לניו-יורק, אז הוא כבר נהנה מהקטע של פריז ואת זה לא יצטרכו להחזיר לו.

דפנה עין דור: אם זה קרה בחניית ביניים בדרך חזור, אחרי שהוא היה בניו יורק, גם אין טעם להחזיר.

רון חלפון: אבל כשאתה מדבר על חניית ביניים של 4 ימים, אז זה כבר יעד.

כרמל שאמה-הכהן: זה נחשב יעד.

כרמל שאמה-הכהן: זה מה שהתכוונתי.

רון חלפון: אם אנחנו מדברים על עצירה והחלפת מטוס אז כאן אנחנו מסתכלים על זה כטיסה שלמה.

אתי בנדלר: זה קצת בעייתי.

אתי בנדלר: יש יעדים שאין אליהם טיסה אלא פעם ביום או פעם ביומיים.

אתי בנדלר: עד היום יש יעדים כאלה.

אתי בנדלר: נניח שאני רוצה לטוס, לצורך העניין, לאלסקה.

אתי בנדלר: אני טסה לטורונטו והיעד שלי הוא אלסקה.

אתי בנדלר: קניתי כרטיס לאלסקה ואני צריכה להישאר בטורונטו 10 שעות או יום כדי לתפוס את הטיסה לאלסקה.

אתי בנדלר: אז אני לא אהיה זכאית להחזרה לארץ במקרה הזה.

רון חלפון: להבנתי, כן.

אתי בנדלר: לא, אמרת שרק אם זה עצירת ביניים.

אתי בנדלר: מה קו הגבול?

דפנה עין דור: שזה לא היעד הסופי.

רון חלפון: היעד הסופי הוא אלסקה.

רוני אמיר: הוא דיבר על עצירה בפריז לא בגלל שהוא חיכה לטיסה.

רון חלפון: אם הוא עצר 4 ימים בפריז זה לא בגלל שהוא המתין לטיסה הבאה.

רון חלפון: הוא עצר כי רצה 4 ימים בפריז.

אתי בנדלר: אני קניתי כרטיס לניו-יורק דרך פריז.

אתי בנדלר: האם יש הבדל אם אני נשארת 10 שעות בפריז או 4 ימים בפריז?

אתי בנדלר: זה מה שעושה את ההבדל?

רון חלפון: להבנתי, כן.

אתי בנדלר: אז מה מקסימום השהות ביעד הביניים?

לאה ורון: אני מזכירה לוועדה שישנם מרחקים בטיסה שמשפחות עם ילדים מעדיפים לעשות חניית ביניים לפחות של יומיים שלושה באירופה.

לאה ורון: למשל, אוסטרליה, בה שירתנו 4.5 שנים.

כרמל שאמה-הכהן: אז בסדר, נהנית מהקטע של אירופה.

לאה ורון: אבל לא הגעתי לאוסטרליה.

כרמל שאמה-הכהן: בסדר, אז מחזירים לך את הקטע עד אוסטרליה.

כרמל שאמה-הכהן: לא יחזירו לך את הקטע עד פריז כי נהנית בפריז.

רוני אמיר: זאת אומרת שהחלק שנוצל מהמסע לא יהיה חלק מההחזרה.

אתי בנדלר: לא, לא בכל מקרה.

כרמל שאמה-הכהן: אם היא עוצרת בדרך לאוסטרליה ל-3 שעות בטרמינל בשרל דה גול ומתבטלת הטיסה, אתם תחזירו גם את הדרך לפריז.

אתי בנדלר: ואם היא עוצרת ליום כדי לתפוס את הטיסה הבאה?

כרמל שאמה-הכהן: את מתכוונת איזו שהייה עושה את ההבדל?

אתי בנדלר: כן.

כרמל שאמה-הכהן: עד 24 שעות, לדעתי.

כרמל שאמה-הכהן: 24 שעות זה תקופת צינון.

רון חלפון: אז אם הוא נתקע באמצע צריכים גם להחזיר אותו.

אליהו ישי: הוא תכנן של 5 ימים ועכשיו החופשה נמשכה רק 4 ימים.

אליהו ישי: קשה מאוד להעריך את מה יבחר.

כרמל שאמה-הכהן: תמיד פתוחה לו הדרך לבית המשפט לנסיבות מאוד ספציפיות.

כרמל שאמה-הכהן: אנחנו לא יכולים בחוק לגדר את כל המקרים.

אליהו ישי: פשוט יש תלונות על כך.

כרמל שאמה-הכהן: החוק הזה לא מייתר את הדין הכללי.

כרמל שאמה-הכהן: ל-95% מהמקרים הוא ייתן פיתרון מיידי וברור.

רון חלפון: צריך לסגור את התוספת השלישית.

כרמל שאמה-הכהן: עכשיו נסגור את התוספת השלישית.

כרמל שאמה-הכהן: את העיקרון הזה גמרנו?

אתי בנדלר: אני מקווה.

אתי בנדלר: אני מקווה שנצליח לנסח אותו.

אתי בנדלר: תוך שבוע שבועיים יהיה ניסוח מצוין לסעיף הזה בלבד.

רוני אמיר: בהקשר הזה של הניסוח, אני רוצה לבקש.

רוני אמיר: אחרי מחשבה אתמול, למרות שדובר על סעיף התחילה 1 ביולי, אנחנו לא יודעים מתי החוק הזה יעבור ויפורסם.

רוני אמיר: אנחנו ביקשנו זמן היערכות להטמעה בחברה, אבל אנחנו צריכים להטמיע את הנוסח הסופי.

רוני אמיר: אנחנו חושבים שצריך 3 חודשים מיום הפרסום.

רוני אמיר: אם זה יפורסם לפני פסח אז ממילא אנחנו מגיעים ל-1 ביולי.

רוני אמיר: אבל אם זה יהיה אחרי פסח לא יהיו לנו 3 חודשים וזאת לא תהיה תקופת היערכות מספקת.

רוני אמיר: צריך לקחת את זה בחשבון.

רוני אמיר: זה חוק מסובך וטעון והניסוח שלו יארך זמן.

רוני אמיר: צריך עוד להעביר אותו בכנסת ואנחנו חוששים שלא תהיה לנו תקופת הטמעה.

כרמל שאמה-הכהן: מתי צפוי הנוסח הסופי.

אתי בנדלר: אני אומרת בכנות, אדוני.

אתי בנדלר: אני לא מתלוצצת.

אתי בנדלר: אני אעשה מאמץ אבל אני בכלל לא מבטיחה שאני אצליח להניח את הצעת החוק לפני היציאה לפגרה.

כרמל שאמה-הכהן: לא להניח במליאה.

כרמל שאמה-הכהן: את מסיימת את העבודה - - -

אתי בנדלר: זה בדיוק ה -/ניין.

אתי בנדלר: להנחה אני יכולה לעשות רק בימים שבהם יש מליאת כנסת.

כרמל שאמה-הכהן: אותנו לא מעניינת ההנחה על השולחן.

כרמל שאמה-הכהן: הם רוצים לראות נוסח שהוא סופי.

אתי בנדלר: הם לא יראו נוסח לפני שאני אניח.

רוני אמיר: לא, נוסח סופי ופרשום ברשומות.

אתי בנדלר: הם רוצים את הנוסח שיתקבל בקריאה שנייה ושלישית.

אתי בנדלר: על זה הם מדברים.

כרמל שאמה-הכהן: ברגע שאת מסיימת את הניסוח, יכול להיות שלא תהיה מליאה אלא רק בעוד שבועיים שלוש או בגלל הפגרה בעוד חודש אבל הניסוח יהיה סופי ואפשר יהיה לראות אותו.

אתי בנדלר: אני לא מעבירה נוסח לפני שאני מניחה אותו על שולחן הכנסת, אדוני.

כרמל שאמה-הכהן: לרשום שזאת טיוטה.

אתי בנדלר: לא אעביר.

אתי בנדלר: מעולם לא העברתי וזה עיקרון בסיסי אצלי.

אתי בנדלר: כל נוסח שאני רוצה להניח אני מעבירה להערות ואז אני מקבלת הוראות, תתקני כך, תעבירי כך.

אתי בנדלר: לא אעביר נוסח לפני שאני מניחה.

כרמל שאמה-הכהן: יש דברים שהם נשגבים מבינתי אבל אני מקבל.

לאה ורון: בבקשה להפסיק את הדיון, ברגע זה מתקיימת הצבעה.

כרמל שאמה-הכהן: הדיון מחודש.

רוני אמיר: לגבי סעיף התחילה.

רוני אמיר: אנחנו נבקש דיון מחודש, גם לאור מה שנאמר כאן.

כרמל שאמה-הכהן: למה דיון מחדש?

רוני אמיר: לשנות את מה שהתקבל אתמול.

כרמל שאמה-הכהן: עוד לא קבענו שאנחנו רוצים לשנות.

כרמל שאמה-הכהן: צריכים להשתכנע שאנחנו רוצים לשנות.

כרמל שאמה-הכהן: תסבירי עוד פעם את הבעיה.

רוני אמיר: אתמול אמרנו שאנחנו צריכים תקופת היערכות כדי להטמיע בחברה את הדרישות החדשות, גם בארץ וגם בחו"ל וזה לוקח זמן.

רוני אמיר: אנחנו יכולים להטמיע רק כשאנחנו יודעים מה הוא הנוסח הסופי.

רוני אמיר: כרגע אני יודעת את העקרונות אבל אני לא רואה את הנוסח הסופי ויכולה להגיד לאנשים מה לעשות.

רוני אמיר: אתמול אמרו שלצורך ההיערכות נותנים עד 1 ביולי.

רוני אמיר: 1 ביולי מעכשיו, זה אמנם 3.5 חודשים, אבל מכיוון שיש פסח ואנחנו לא יודעים מתי זה יפורסם ומהו הנוסח הסופי, אם אנחנו עוברים את פסח אנחנו מגיעים כבר לחודש מאי וזה לא נותן לנו זמן להיערכות מספקת.

רוני אמיר: בדרך-כלל הכניסה לתוקף של החוקים היא שמרגע הכניסה לרשומות נותנים תקופת זמן מינימאלית.

אתי בנדלר: יש מקרים שונים.

כרמל שאמה-הכהן: נעשה את זה 45 ימים מהפרסום ברשומות.

אתי בנדלר: זה יכול להיות עוד לפני ה-1 ביולי.

כרמל שאמה-הכהן: אם את לא מעלה את זה - - -

אתי בנדלר: מאיפה לי לדעת?

רוני אמיר: זה לא ייתן לנו פרק זמן מספיק.

כרמל שאמה-הכהן: אבל את הרוב אתם יודעים.

כרמל שאמה-הכהן: זה סוג של היתממות.

כרמל שאמה-הכהן: את העיקרון אתם יודעים והכול ברור.

כרמל שאמה-הכהן: הניסוחים לא משנים להטמעה, פסיק פה ופסיק שם.

רוני אמיר: זה כן.

רוני אמיר: יש סייגים שהם מותנים.

כרמל שאמה-הכהן: 45 יום ממועד הפרסום זה הרבה יותר.

כרמל שאמה-הכהן: את רואה את הנוסח שבועיים לפחות.

אתי בנדלר: בכל מקרה צריך לעשות דיון מחדש בעוד חצי שעה.

אחמד טיבי: אנחנו לא מסכימים לדיון מחדש.

אחמד טיבי: אנחנו דוחים את בקשת היושב ראש.

רון חלפון: יש המון חברות שלא מכירות את החוק.

רון חלפון: לפי דעתי חודש וחצי להטמיע כזה דבר, זה יהיה מאוד קשה לחברות הזרות.

רון חלפון: אני חושב שצריך להתחיל את החוק ברגל ימין, שאנשים יהיו ערוכים.

רוני אמיר: אם זה יהיה מוכן לפני פסח, אז זה גם יהיה יוני, אין בעיה.

רוני אמיר: השאלה האם זה יהיה מוכן?

רון חלפון: שיהיה להם 3 חודשים להיערך.

רון חלפון: אל-על מילא, אבל חברות זרות?

רוני אמיר: כל ההגבלות והסייגים, אפילו בנושא של התחולה בתנאי סף, אנחנו צריכים לראות את זה כדי להבין בדיוק ולהגיד מה התנאי.

רוני אמיר: הרי לא בכל תנאי זה קיים.

רוני אמיר: אנחנו לא צריכים לפצות מעבר למה שנדרשנו ולדעתנו זה כבר הרבה.

כרמל שאמה-הכהן: זה בוודאות יונח בסוף אפריל.

כרמל שאמה-הכהן: עד אז תניחו את זה, נכון?

רוני אמיר: ואז זה מפורסם במהלך מאי.

אתי בנדלר: לא.

אתי בנדלר: או שאני מניחה את זה לפני היציאה לפגרה או ביום הראשון אחרי הפגרה, שזה ה-30.4.

איתי עצמון: ואז זה 10 ימים עד שזה נכנס לרשומות?

אתי בנדלר: לא.

אתי בנדלר: אני לא יודעת מה זה ייקבע לדיון לשנייה ושלישית.

אתי בנדלר: אז צריכים לפרסם את זה תוך 10 ימים מיום קבלתו בכנסת.

רון חלפון: אני לא יכול להעביר לחברות שום נוסח.

לאה ורון: אני חושבת שהמציע רוצה בכל זאת לבקש.

כרמל שאמה-הכהן: אנחנו נפתח את הסעיף ונשנה את זה בצהריים.

לאה ורון: למה בצהריים כשאפשר ביום שני?

כרמל שאמה-הכהן: אנחנו מחדשים את הדיון ב-14:00.

כרמל שאמה-הכהן: אה, לא, זה דיון אחר.

לאה ורון: אני לא מוצאת שום סיבה למה לא לעשות את זה ביום שני הקרוב.

רון חלפון: אני מעדיף היום בצהריים.

כרמל שאמה-הכהן: נעשה את זה היום בצהריים.

אחמד טיבי: אני לא אהיה.

כרמל שאמה-הכהן: אתה היית מאוד פעיל ודומיננטי בכל מהלך החקיקה, אבל בסוף נסתדר גם בלעדיך.

אחמד טיבי: תודה.

כרמל שאמה-הכהן: נאריך את זה לתאריך באוגוסט, בסדר?

לאה ורון: תעשה את זה בעשרה לאחת.

כרמל שאמה-הכהן: תוציאי סדר יום לעשרה לאחת.

כרמל שאמה-הכהן: מה עוד?

איתי עצמון: אני רוצה לבדוק האם יש השלכה להחלטה שעכשיו התקבלה לעניין סעיף 3ב, שעוסק בחילוץ מחיר כרטיס הטיסה ממחיר שהונפק במסגרת חבילת תיור?

אתי בנדלר: סליחה, שמעת ששר התיירות מבקש דיון מחדש בנושא הפיצויים לדוגמה?

רחל גור: שר התיירות?

אליהו ישי: משרד המשפטים מתנגד לנושא של פיצויים לדוגמה בכל מקרה.

לאה ורון: ואתם מצטרפים לזה, משרד התיירות?

רחל גור: אני יועצת החקיקה של יו"ר הקואליציה.

רחל גור: אני מבינה שמשרד המשפטים מתנגד לנושא של פיצוי לדוגמה באופן שיטתי.

רחל גור: זאת אומרת, כל הצעה שעולה, מתנגדים לזה.

רחל גור: עם זאת, כפי שהיועצת המשפטית של הוועדה ציינה כבר במועדים אחרים, הנושא של פיצויים לדוגמה לא הוכלל בהצעות חוק במהלך המושב הנוכחי ובמהלך המושבים האחרונים.

רחל גור: ידוע לי שהיתה החלטת ועדת שרים, הן לגבי הרשות לסחר הוגן והן לגבי רשות התעופה האזרחית שבו הם החליטו במפורש שסמכות האכיפה של החוק הזה לא תהיה בידי רשות התמ"ת וגם לא בידי רשות התעופה וגם לא בידי רשות ממשלתית אחרת.

רחל גור: אין החלטת ועדת שרים שמתייחסת לנושא של פיצוי לדוגמה באשר הוא.

אליהו ישי: זה סעיף חדש.

אליהו ישי: זה סעיף 9א רבתי, זה לא סעיף 9 רגיל.

רחל גור: זה לא נכון.

רחל גור: לאורך כל התקופה של החוק הזה הנושא של פיצויים לדוגמה עלה והם דנו בזה.

אלי ליפשיץ: השאלה לגבי איזה דבר.

אלי ליפשיץ: הוא עלה לגבי סעיף 9 ולא סעיף 9א.

אלי ליפשיץ: סעיף 9 מדבר על הנפקת כרטיס טיסה לטיסה שמועדיה לא אושרו מראש ועל-כך ניתן פיצוי לדוגמה.

אלי ליפשיץ: זה עדיין סביר, אם בכלל מדברים על אכיפה בצורה של פיצויים לדוגמה.

אלי ליפשיץ: אבל, כאשר מדובר על סנדוויץ' – זה לא קצת, זה הרבה לא מדתי.

אלי ליפשיץ: אולי לירות לו בראש אם הוא לא - - -

רחל גור: אין לי שום כוונה לנהל משא ומתן בשם משרד המשפטים.

רחל גור: אני לא נציגה מוסמכת של משרד המשפטים.

רחל גור: שנית, אני דיברתי עם נציגי משרד המשפטים לפני שנכנסתי לכאן והם אמרו לי שאין בכוונת השר להגיש הסתייגות.

רחל גור: הוא לא מתכוון להגיש.

כרמל שאמה-הכהן: אין כבר להגיש הסתייגות.

אתי בנדלר: אני רק רוצה לומר לך שבדברי ההסבר כבר של הצעת החוק, כפי שפורסמה ברשומות נאמר במפורש: "בעת הכנת הצעת החוק לקריאה השנייה ולקריאה השלישית, תדון ועדת הכלכלה של הכנסת בסוגיות אלה:....

אתי בנדלר: הוראות בדבר אמצעי אכיפה ובכלל זה מתן פיצויים ללא הוכחת נזק (פיצויים לדוגמה) בשל הפרת הוראות אחרות של החוק המוצע מעבר למוצע בסעיף 9".

אתי בנדלר: זה עלה בעת הכנת הצעת החוק לקריאה ראשונה וזה עלה שוב בעת הכנת הצעת החוק לקריאה השנייה והשלישית.

אליהו ישי: זה עדיין לא אומר שאי-אפשר לעלות שוב.

אליהו ישי: כל הנושא של אכיפה הוא נושא די רחב.

אליהו ישי: כלומר, יש דברים שיש בהם היגיון רב.

אליהו ישי: נניח שמשרד המשפטים מתנגד כדבר שבשגרה לכל הנושא של פיצוי לדוגמה.

אליהו ישי: אבל כאשר לוקחים את זה ככלי אכיפה, כמעט בכל נושא שהוא, אני חושב - - -

אתי בנדלר: עורך דין ליפשיץ, השר מגיש בקשה לדיון מחדש בנושא הזה?

אליהו ישי: עובדה שהוא ביקש.

כרמל שאמה-הכהן: ביקש בצורה מסודרת?

כרמל שאמה-הכהן: לאה, יש לנו בקשה לדיון מחדש?

לאה ורון: כן, באמצעות עוזר השר.

אתי בנדלר: השר צריך לחתום על זה, סליחה.

אתי בנדלר: אז יש בקשה לדיון מחדש בנושא הפיצויים לדוגמה.

אתי בנדלר: באיזה עוד נושא?

לאה ורון: בנושא של סעיף התחילה.

אחמד טיבי: זה בעשרה לאחת.

לאה ורון: אז לא יהיה בעשרה לאחת אלא בשבוע הבא ביום שני.

לאה ורון: עד אז נרכז את כל הנושאים וכל הקשיים.

אחמד טיבי: אני מסכים.

אתי בנדלר: אז התוספת השלישית תאושר בדיון הבא?

כרמל שאמה-הכהן: תשאירו הכול ליום שני.

רוני אמיר: בשאלה מי חייב בהשבה, האם זה מוביל - - -

כרמל שאמה-הכהן: עד יום שני תבררו ביניכם ומה שצריך לתקן – נתקן.

אתי בנדלר: ככל שיש צורך בשינוי סעיפים שכבר אושרו, נא להעביר לנו מראש בקשות.

כרמל שאמה-הכהן: הישיבה נעולה.